Bruselj, 22.12.2004

KOM(2004)825 končno

Predlog

UREDBE SVETA (ES)

o spremembi Priloge k Uredbi (ES) št. 2042/2000 o uvedbi dokončne protidampinške dajatve na uvoz sistemov televizijskih kamer s poreklom iz Japonske

(predložena s strani Komisije)

OBRAZLOŽITVENI MEMORANDUM

Z Uredbo Sveta (ES) št. 1015/94 (kakor je bila naknadno spremenjena) je bila uvedena dokončna protidampinška dajatev na uvoz nekaterih sistemov televizijskih kamer s poreklom iz Japonske. Svet je s področja uporabe protidampinške dajatve izrecno izključil sisteme kamer iz Priloge k navedeni uredbi, tj. visoko zmogljive sisteme profesionalnih kamer, ki tehnično ustrezajo opredelitvi izdelkov iz navedene uredbe, vendar jih ni mogoče prištevati med sisteme kamer za oddajanje.

Septembra 2000 je Svet v skladu s členom 11(2) Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti, z Uredbo (ES) št. 2042/2000 potrdil zgoraj navedene dokončne protidampinške dajatve.

Komisija je od dveh japonskih proizvajalcev izvoznikov sistemov televizijskih kamer prejela zahtevi, naj v Prilogo k Uredbi Sveta (ES) št. 2042/2000 vključi nekatere modele sistemov profesionalnih kamer in jih tako izvzame iz dajatve.

Priloženi predlog uredbe Sveta vsebuje podrobnejše podatke o tem, da bi bilo treba oba modela izvzeti iz dajatve in ju vključiti v navedeno prilogo, saj se ju prišteva med sisteme profesionalnih kamer.

Zainteresirane strani so bile o tem obveščene in niso nasprotovale priloženemu predlogu. Po posvetovanju se je z njim soglasno strinjal tudi Protidampinški odbor.

Zato se predlaga, da se Priloga k Uredbi Sveta (ES) št. 2042/2000 spremeni in se odobri objava priložene Uredbe v Uradnem listu Evropske unije .

Predlog

UREDBE SVETA (ES)

o spremembi Priloge k Uredbi (ES) št. 2042/2000 o uvedbi dokončne protidampinške dajatve na uvoz sistemov televizijskih kamer s poreklom iz Japonske

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti[1], (v nadaljevanju „Osnovna uredba“),

ob upoštevanju predloga Komisije, predloženim po posvetovanju s Svetovalnim odborom,

ob upoštevanju naslednjega:

A. PREDHODNI POSTOPKI

(1) Svet je z Uredbo (ES) št. 1015/94[2] uvedel dokončno protidampinško dajatev na uvoz sistemov televizijskih kamer s poreklom iz Japonske.

(2) Svet je v členu 1(3)(e) Uredbe št. 1015/94 iz plačevanja protidampinške dajatve izrecno izključil sisteme kamer iz Priloge k navedeni uredbi (v nadaljevanju „Priloga“), tj. visoko zmogljive sisteme profesionalnih kamer, ki tehnično ustrezajo opredelitvi izdelkov iz člena 1(2) Uredbe (ES) št. 1015/94, vendar jih ni mogoče prištevati med sisteme televizijskih kamer.

(3) Oktobra 1995 je Svet z Uredbo (ES) št. 2474/95[3] spremenil Uredbo Sveta (ES) št. 1015/94, predvsem kar zadeva opredelitev podobnih izdelkov in nekaterih modelov sistemov profesionalnih kamer, ki so bili izrecno izvzeti iz dokončne protidampinške dajatve.

(4) Oktobra 1997 je Svet, skladno s členom 12 Osnovne uredbe, z Uredbo (ES) št. 1952/97[4] spremenil stopnjo dokončne protidampinške dajatve za dve zadevni družbi, in sicer za Sony Corporation in Ikegami Tsushinki Co. Ltd. Poleg tega je Svet nekatere nove modele sistemov profesionalnih kamer vključil v Prilogo in jih s tem izrecno izključil iz plačevanja protidampinške dajatve.

(5) Januarja 1999 in 2000 je Svet z Uredbama (ES) št. 193/1999[5] in (ES) št. 176/2000[6] spremenil Uredbo (ES) št. 1015/94, tako da je nekatere naslednike modelov sistemov profesionalnih kamer vključil v Prilogo in jih s tem izključil iz plačevanja dokončne protidampinške dajatve. Oktobra 2004 je Svet z Uredbo (ES) 1754/2004[7] spremenil Uredbo (ES) št. 176/2000.

(6) Septembra 2000 je Svet z Uredbo (ES) št. 2042/2000[8] potrdil dokončne protidampinške dajatve, uvedene z Uredbo (ES) št. 1015/94 (kakor je bila naknadno spremenjena) v skladu s členom 11(2) Osnovne uredbe.

(7) Januarja in maja 2001 je Svet z Uredbama (ES) št. 198/2001[9] in (ES) št. 951/2001[10] spremenil Uredbo (ES) št. 2042/2000, tako da je v Prilogo k Uredbi Sveta (ES) št. 2042/2000 vključil nekatere naslednike modelov sistemov profesionalnih kamer in jih s tem izključil iz plačevanja dokončne protidampinške dajatve.

(8) Septembra 2001 je Svet, po vmesnem pregledu, skladno s členom 11(3) Osnovne uredbe z Uredbo (ES) št. 1900/2001[11] potrdil stopnjo dokončne protidampinške dajatve, uvedene z Uredbo Sveta (ES) št. 2042/2000 o uvozu sistemov televizijskih kamer proizvajalca izvoznika Hitachi Denshi Ltd.

(9) Septembra 2002 je Svet z Uredbo (ES) št. 1696/2002[12] spremenil Uredbo (ES) št. 2042/2000, tako da je v Prilogo k Uredbi Sveta (ES) št. 2042/2000 vključil nekatere modele sistemov profesionalnih kamer in jih s tem izključil iz plačevanja dokončne protidampinške dajatve.

(10) Aprila 2004 je Svet z Uredbo (ES) št. 825/2004[13] spremenil Uredbo (ES) št. 2042/2000, tako da je nekatere naslednike modelov sistemov profesionalnih kamer vključil v Prilogo k Uredbi Sveta (ES) št. 2042/2000 in jih s tem izključil iz plačevanja dokončne protidampinške dajatve.

B. PREISKAVA O Z NOVIMI MODELI SISTEMOV PROFESIONALNIH KAMER

1. Postopek

(11) Dva japonska proizvajalca izvoznika, in sicer Sony Corporation (Sony) in Victor Company of Japan Limited (JVC), sta Komisijo obvestila, da nameravata uvesti na trg Skupnosti nove modele sistemov profesionalnih kamer in zahtevala, naj te nove modele sistemov profesionalnih kamer in njihove dodatke vključi v Prilogo k Uredbi Sveta (ES) št. 2042/2000 ter jih s tem izvzame iz protidampinških dajatev.

(12) Komisija je temu ustrezno obvestila industrijo Skupnosti in začela preiskavo omejeno na ugotavljanje, ali zadevni izdelki sodijo na področje protidampinških dajatev in ali je treba temu ustrezno spremeniti operativni del Uredbe (ES) št. 2042/2000.

2. Modeli, ki so bili predmet preiskave

(13) Prejeti zahtevi za izvzetje z dodanimi ustreznimi tehničnimi podatki sta se nanašali na naslednje modele sistemov kamer:

(i) Sony:

- iskalo HDVF-C30W

(ii) JVC:

- glava kamere KY-F560E

Iskalo Sony je bilo predstavljeno kot model, ki se lahko uporablja samo z ročnimi video kamerami, tj. kamerami, ki niso zajete v Uredbi (ES) št. 2042/2000. Model JVC je bil predstavljen kot naslednik modela profesionalne kamere, ki je bil že izključen iz veljavnega protidampinškega ukrepa.

3. Ugotovitve

i) Iskalo HDVF-C30W

(14) Pri iskalu HDVF-C30W je bilo ugotovljeno, da ustreza opisu izdelkov iz člena 1(2)(b) Uredbe Sveta (ES) št. 2042/2000. Vendar pa se lahko uporablja samo z glavami kamer, ki ne ustrezajo opisu izdelkov iz člena 1(2)(a) iste uredbe. Natančneje, razmerje signal/šum teh glav kamer je 54 dB, medtem ko opis v Uredbi Sveta (ES) št. 2042/2000 za glave kamer zahteva „55 dB ali več pri običajnem ojačenju“. Izkazalo se je, da je treba to iskalo uvrstiti v sistem profesionalnih kamer in da ustreza opredelitvi iz člena 1(3)(e) Uredbe Sveta (ES) št. 2042/2000. Posledično je treba to iskalo izvzeti iz veljavnih protidampinških ukrepov in ga vključiti v Prilogo k Uredbi Sveta (ES) št. 2042/2000.

(15) V skladu z ustaljeno prakso ustanov Skupnosti je treba z dnem, ko so službe Komisije prejele ustrezno prošnjo za izvzetje, ta model izvzeti iz dajatve. Zato je treba s tem datumom vsak uvoz naslednjega iskala, uvoženega 1. aprila 2003 ali kasneje, izvzeti iz dajatve:

Sony - iskalo HDVF-C30W

ii) Glava kamere KY-F560E

(16) Pri glavi kamere KY-F560E je bilo ugotovljeno, da je ta model, kljub temu, da ustreza opisu izdelkov iz člena 1(2)(a) Uredbe Sveta (ES) št. 2042/2000, v glavnem namenjen tehnični in medicinski uporabi. Zato je bilo sklenjeno, da je treba ta model označiti za sistem profesionalne kamere, ki ustreza opredelitvi iz člena 1(3)(e) Uredbe Sveta (ES) št. 2042/2000, in da ga je treba izključiti iz obsega veljavnih protidampinških ukrepov in ga vključiti v Prilogo k Uredbi Sveta (ES) št. 2042/2000.

(17) V skladu z ustaljeno prakso ustanov Skupnosti je treba z dnem, ko so službe Komisije prejele ustrezno prošnjo za izvzetje, ta model izvzeti iz dajatve. Zato je treba s tem datumom vsak uvoz naslednjega iskala, uvoženega s 15. aprilom 2004 ali kasneje, izvzeti iz dajatve:

JVC - glava kamere KY-F560E

4. Obveščanje zainteresiranih strani in sklepne ugotovitve

(18) Komisija je o svojih ugotovitvah obvestila industrijo Skupnosti in izvoznike sistemov televizijskih kamer ter jim omogočila predstavitev njihovih stališč. Nobena od strani ugotovitvam Komisije ni nasprotovala.

(19) Na podlagi navedenega je treba Uredbo (ES) št. 2042/2000 ustrezno spremeniti –

SPREJEL NASLEDNJO UREDBO:

Člen 1

Priloga k Uredbi Sveta (ES) št. 2042/2000 se nadomesti s Prilogo k tej uredbi.

Člen 2

1. Ta uredba začne veljati dan po objavi v Uradnem listu Evropske unije .

2. Ta uredba se uporablja za uvoz naslednjih modelov, ki sta jih proizvedla in v Skupnost izvozila naslednja proizvajalca izvoznika:

(a) Sony Corporation (Sony) od 1. aprila 2003 dalje:

- iskalo HDVF-C30W

(b) Victor Company of Japan Limited (JVC) od 15. aprila 2004 dalje:

- glava kamere KY-F560E

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

PRILOGA

Seznam sistemov profesionalnih kamer, ki niso opredeljeni kot sistemi televizijskih kamer (sistemi kamer za oddajanje) in za katere ukrepi ne veljajo

+++++ TABLE +++++

[1] UL L 56, 6.3.1996, str. 1. Uredba, kakor je bila nazadnje spremenjena z Uredbo (ES) št. 461/2004 (UL L 77 z dne 13.3.2004, str. 12).

[2] UL L 111, 30.4.1994, str. 106. Uredba, kakor je bila nazadnje spremenjena z Uredbo Sveta (ES) št. 176/2000 (UL L 22, 27.1.2000, str. 29).

[3] UL L 255, 25.10.1995, str. 11.

[4] UL L 276, 9.10.1997, str. 20.

[5] UL L 22, 29.1.1999, str. 10.

[6] UL L 22, 27.1.2000, str. 29.

[7] UL L 313, 12.10.2004, str. 1.

[8] UL L 244, 29.9.2000, str. 38. Uredba, kakor je bila nazadnje spremenjena z Uredbo (ES) št. 825/2004 (UL L 127, 29.4.2004, str. 12).

[9] UL L 30, 1.2.2001, str. 1.

[10] UL L 134, 17.5.2001, str. 18.

[11] UL L 261, 29.9.2001, str. 3.

[12] UL L 259, 27.9.2002, str. 1.

[13] UL L 127, 29.4.2004, str. 12.